[{"text_idx": "#000005", "text": "La historioj de koreoj en Kirgizio, konvertig\u0302intaj al islamo"}, {"text_idx": "#000006", "text": "Abdusabr, korea islamano en Kirgizio, kundividas la historion de sia konvertig\u0302o al islamo. Ekrankopio el Jutuba kanalo \u201cIslama magazino Umma\u201d."}, {"text_idx": "#000007", "text": "La historio de sovetiaj koreoj en Centra Azio ig\u0302as ec\u0302 pli fascina. La Jutuba video, eldonita de la islama magazino \u201cUmma\u201d en aprilo 2023, rakontas la historiojn de ses lokaj koreoj en Kirgizio, kiuj konvertig\u0302is al islamo."}, {"text_idx": "#000008", "text": "Koreoj unuafoje venis al Centra Azio antau\u0306 90 jaroj. En 1937 c\u0302iuj 171 781 koreoj, log\u0302intaj en provincoj de la sovetia Fora Oriento [eo], estis devige senditaj al Kazah\u0302io kaj Uzbekio, tiutempe partoj de Sovetunio. La au\u0306toritatoj forsendis tiujn c\u0302i koreojn, c\u0302ar ili timis ke ili estas japanaj spionoj, kiuj povus helpi la malamikon dum la milito inter Sovetunio kaj Japanio."}, {"text_idx": "#000009", "text": "Iuj el tiuj c\u0302i deportitoj translog\u0302ig\u0302is al la najbara Kirgizio [eo], kiu estas hejmo por 17 000 koreoj. Koreoj en Kirgizio estas plejparte kristanoj, apartenantaj al ortodoksaj, katolikaj kaj protestantaj religiaj komunumoj. Kelkdek apartenas al eta budhana komunumo en Kirgizio, konsistanta el proksimume 120 membroj."}, {"text_idx": "#000010", "text": "Lokaj koreoj en Kirgizio grave diferencas de koreoj en Suda kaj Norda Koreioj. Ili havas proprajn tradiciojn kaj kutimojn. Ili estas integritaj en la kirgiza socio per loka kulturo kaj interetnaj geedzig\u0302oj kun kirgizoj kaj aliaj etnoj."}, {"text_idx": "#000011", "text": "Jen Jutuba video pri la vivo de koreoj en Kirgizio."}, {"text_idx": "#000012", "text": "Ilia intergrig\u0302o ig\u0302as pli kompleksa, c\u0302ar iuj el ili komence de la 2000-aj jaroj komencis konvertig\u0302i al islamo. La ses personaj historioj, kundividitaj de \u201cUmma\u201d, montras tiun c\u0302i tendencon. C\u0302iuj ses viroj s\u0302ang\u0302is siajn nomojn por kongrui al siaj novaj identecoj. Tiu c\u0302i noms\u0302ang\u0302o havas certan precedenton \u2014 sovetiaj au\u0306toritatoj devigis koreojn s\u0302ang\u0302i iliajn nomojn al tiuj rusaj post ilia translokado al Centra Azio en 1937."}, {"text_idx": "#000013", "text": "Jen Jutuba video de \u201cUmma\u201d pri koreoj en Kirgizio konvertig\u0302intaj al islamo."}, {"text_idx": "#000014", "text": "Jurij Muhammad Jusuf estis la unua konvertito en 2004. Lia transformig\u0302o estas nekredebla, ec\u0302 al li mem. \u201cSe iu dirus al mi komence de la 2000-aj jaroj ke mi legos la Koranon en la araba, mi respondus ke tio estas neebla kaj fantazia\u201d diras li."}, {"text_idx": "#000015", "text": "Iliaj motivoj por konvertig\u0302i al islamo malsimilas. Abdulvahid, eksa Vladimir, ig\u0302is islamano en 2008 post kiam lia proksima rusa amiko mortis post konvertig\u0302i al islamo. Post kiam lia amiko konvertig\u0302is, li estis la sola islamano en ilia tri-vira grupo, konsistanta el kirgizo, ruso kaj koreo. Li kundividas: \u201cMi traktis tion [morton de la amiko] kiel signon. Alaho diris al mi ne malfruig\u0302i [je konvertig\u0302o al islamo]\u201d. Li aldonas: \u201cAlaho diris al mi esti lia servanto kaj mi akceptis\u201d."}, {"text_idx": "#000016", "text": "Kvar el ili trovis respondojn al siaj demandoj pri la senco de la vivo en islamo. Muhammad Ali kundividas ke li konvertig\u0302is al islamo por pli bone trakti la voc\u0302ojn en sia kapo. Li kredas ke li estis regita de g\u0302ino [eo], diabla spirito. Dum unu jaro post lia konvertig\u0302o al islamo la voc\u0302oj malaperis kaj lia vivo denove ig\u0302is normala."}, {"text_idx": "#000017", "text": "Ili konfesas ilin zorgigis la eventualaj reagoj de iliaj amikoj kaj familio al iliaj decidoj. Solih agnoskas: \u201cMi estis anksia pri tio kion aliaj homoj diros pri mia konvertig\u0302o al islamo\u201d. En iuj kazoj, kiel tio okazis al Muhammad Ali kaj Solih, iliaj familianoj subtenis ilin kaj ankau\u0306 konvertig\u0302is. Al Jurij Muhammad okazis alie kaj li devis krei novan sistemon de subteno. \u201cAlaho s\u0302ang\u0302is mian familion\u201d klarigas li, aldonante ke li edzig\u0302is denove kaj establis novan familion."}, {"text_idx": "#000018", "text": "Ilia transformig\u0302o estas ankau\u0306 parte la rezulto de la reislamigo de Kirgizio, kiu komencig\u0302is en 1991 post kiam Kirgizio ricevis sendependecon. Tiu c\u0302i procezo kau\u0306zis eksplodan multig\u0302on de la moskeoj kaj madrasoj (islamaj lernejoj), de 38 moskeoj kaj ec\u0302 ne unu madraso en 1991 g\u0302is 2 699 moskeoj kaj 125 madrasoj en 2023. Prozelitismo [eo] ekzistas, rezultante je plu kreskanta nombro de praktikantaj islamanoj kaj novkonvertitoj. Inter ili estas tiuj c\u0302i ses kaj aliaj koreoj, kiel transformig\u0302o en Centra Azio dau\u0306ras."}, {"text_idx": "#000019", "text": "Arto kaj kulturoCivitanaj komunikilojEn- kaj elmigradoEtno kaj rasoHistorioHomaj rajtojIdeojRifug\u0302intoj"}, {"text_idx": "#000021", "text": "Rusiaj diplomatoj reagas al nova lingvoleg\u0302o en Kirgizio, revenigante kolonian pasintecon"}, {"text_idx": "#000022", "text": "Montaraj judoj: rigardo al la vivo de unu el la minoritatoj en Azerbajg\u0302ano"}, {"text_idx": "#000023", "text": "Esplorante kurdan kvartalon en Azerbajg\u0302ano"}, {"text_idx": "#000029", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]